KIRJALLINEN KYSYMYS P-0706/00

esittäjä(t): Bart Staes (Verts/ALE) komissiolle

(3. maaliskuuta 2000)

Aihe: Yleisen erityisiä sairauskuluja koskevan lain muuttaminen Alankomaissa

Alankomaissa kaikki kuuluvat yleisen erityisiä sairauskuluja koskevan lain (AWBZ) piiriin. Kuitenkin kaikki ulkomailla asuvat alankomaalaiset, joilla ei ole sairausvakuutusta, eivät enää 1. tammikuuta 2000 alkaen ole voineet käyttää AWBZ-palveluja. Alankomaalaiset eivät voi kuitenkaan liittyä sairauskassaan Belgian liittovaltiossa, koska Belgian sosiaalilainsäädännön mukaan tämä ei sovi yhteen Alankomaiden AWBZ-palvelujen kanssa.

Tässä on selkeästi kyse nk. Catch 22 -tilanteesta: Belgian liittovaltiossa asuvan alankomaalaisen on liityttävä sairauskassaan, jotta hänellä olisi oikeus AWBZ-palveluihin, mutta Belgian sairauskassat eivät ota henkilöä jäseneksi, koska ne olettavat että tällä on oikeus AWBZ-maksuihin.

1. Onko Alankomaiden hallituksen päätös, jonka mukaan ulkomailla asuvat alankomaalaiset, joilla ei ole sairausvakuutusta, eivät enää 1. tammikuuta 2000 alkaen ole voineet käyttää AWBZ-palveluja, vastoin yhteisön lainsäädäntöä ja erityisesti mahdollisuutta henkilöiden ja potilaiden vapaaseen oleskeluun muissa EU-maissa (Euroopan yhteisöjen tuomioistuin, 28. huhtikuuta 1998, asia N:o C-158/96)? a) Jos päätöstä pidetään yhteisön lain vastaisena, mihin toimiin komissio aikoo ryhtyä tilanteen muuttamiseksi? b) Jos päätös ei ole ristiriidassa, katsooko komissio silloin, että Alankomaiden toimenpide ei loukkaa yhteisön lainsäädäntöä ja erityisesti mahdollisuutta henkilöiden ja potilaiden vapaaseen oleskeluun muissa EU-maissa (Euroopan yhteisöjen tuomioistuin, 28. huhtikuuta 1998, asia N:o C-158/96)?

2. Onko Alankomaiden viranomaisten päätös ristiriidassa luottamuksensuojan kanssa, koska asianomaiset henkilöt ovat muuttaneet vilpittömässä uskossa ulkomaille luullen säilyttävänsä sairauskuluvakuutuksen AWBZ:n kautta? Jos ristiriitaa ei ole, katsooko komissio, että Alankomaiden toimenpide ei loukkaa luottamuksensuojaa?

Anna Diamantopouloun komission puolesta antama vastaus

(3. huhtikuuta 2000)

Komission saamien tietojen mukaan 1. tammikuuta 2000 alkaen toisen jäsenvaltion alueella asuvilla pitkäaikaisen sosiaalivakuutuksen (WAO, AOW) piiriin kuuluvilla alankomaalaisilla, jotka eivät kuulu pakollisen sairausvakuutuksen piiriin vaan joilla on yksityinen vakuutus, ei ole enää oikeutta vakuutukseen erityisten sairauskulujen varalta (AWBZ), eikä heidän tule enää maksaa siihen liittyviä sosiaaliturvamaksuja. Asuinpaikkaa koskevan ehdon myötä on otettu käyttöön siirtymätoimenpide, jonka ansiosta vakuutuksen omasta aloitteestaan ennen 1. tammikuuta 2000 ottaneet voivat säilyttää oikeuden saada rahallista korvausta kustannuksista, jotka liittyvät tiettyihin käynnissä oleviin sairaalahoitoihin, jos hoidot ovat välttämättömiä.

Komissio on saanut lukuisia valituksia henkilöiltä, joiden tilanteeseen kyseinen Alankomaiden uudistus vaikuttaa.

Komissio muistuttaa arvoisalle parlamentin jäsenelle, että on olemassa yhteisön säännöksiä kansallisten sosiaaliturvajärjestelmien koordinoinnista, erityisesti asetus (ETY) N:o 1408/71 ja asetus (ETY) N:o 572/72, joilla pyritään koordinoimaan jäsenvaltioiden lakisääteisiä sosiaaliturvajärjestelmiä (viimeinen konsolidoitu versio: asetus (EY) N:o 118/97)(1).

Koska asianomaiset kuuluvat yksityisesti erityisiä sairauskuluja koskevan lainsäädännön piiriin, edellä mainitun asetuksen (ETY) N:o 1408/71 takaamaan suojaan ei voida tässä tapauksessa vedota.

Yhteisön lainsäädännön mukaisesti jäsenvaltioilla on toimivalta järjestää omat sosiaaliturvajärjestelmänsä. Sosiaaliturvaa ei siis ole yhdenmukaistettu yhteisön tasolla, ja näin ollen kunkin jäsenvaltion lainsäädännössä määritellään vapaasti ehdot, joilla henkilöillä on oikeus tai velvollisuus kuulua tiettyyn sosiaaliturvajärjestelmään, sekä ehdot, joilla henkilöillä on oikeus sosiaaliturvaetuuksiin. Nämä periaatteet ovat muotoutuneet yhteisöjen tuomioistuimen vakiintuneessa oikeuskäytännössä, jotka mainitaan esimerkiksi asiassa C-158/96 28.4.1998 annetun tuomion 17 ja 18 kohdassa.

Edellä mainitusta käy ilmi, että yhteisön lainsäädännössä ei kielletä sitä, että Alankomaat, jonka sosiaaliturvajärjestelmä on asuinpaikkaperusteinen, asettavat erityisiä sairauskuluja koskevan lainsäädännön (AWBZ) piiriin kuulumisen ehdoksi, että asianomainen asuu Alankomaiden alueella.

Luottamuksensuojaan liittyvää periaatetta ei voida tulkita siten, että se kieltäisi yhteisön oikeuden mukaiset lainmuutokset.

(1) EYVL L 28, 30.1.1997.